Naiste kolmikhüpe polnud küll oma tasemelt nende meistrivõistluste tugevamaid alasid, ent vähemalt põnevust jagus esikolmiku osas viimaste hüpeteni. Võidu võttis lõpuks endalegi üllatuslikult 20-aastane Janeli Toomel, kes nii isiklike rekordite kui hooaja tippmarkide põhjal pidanuks saama pronksi. Pikima hüppe tegi Toomel viimasel katsel, kui parandas kolme sentimeetriga oma absoluutset tippmarki - võidutulemus 12.38. Tartu SS Kalevile kindlustas kaksikvõidu Marit Jukk (12.08), kes võistleb veel juunioride klassis. Kolmas oli samuti suvise U23 EM-i poole vaatav Janne Liiker 12.02-ga.
Naiste kaugushüpe - Aet Laurik 6.04
Grit Šadeiko viimase hetke loobumisega jäi naiste kauguses kuldmedali saatus lahtiseks. Sarnaselt kolmikhüppele sündis ka siin võidutulemus alles viimases voorus, kui 19-aastane Aet Laurik esmakordselt elus kuue meetri piiri ületas - tulemuseks 6.04 (42. eestlanna, kes 6 meetrit hüpanud). Pikalt võistlust juhtinud Kaia Soosaar, kes ilmselt paljude arvates on ka põhipretendent sel alal kodusel EM-il Eestit esindama, pidi leppima lõpuks teise koha ja 5.99-ga. Muide, nii Laurikule kui kolmikhüppe võitnud Toomelile oli medal - ja kohe kuldne - sisemeistrivõistlustelt karjääri esimene.
Hõbemedalistid (3)
Meeste kuulitõuge - Karl Koha 17.78
Rekordilainel ka jätkame. Meeste kuulitõukes teenis sisemeistrivõistlustelt oma esimese medali, hõbedase, Karl Koha, kel õnnestus oma varasemat absoluutset tippmarki parandada 19 sentimeetriga. Eesti kõigi aegade edetabelis kohe kettaheitja Martin Kupperi seljataha 24. kohale kerkinud Koha saanuks taolise tulemusega eelmisel U23 EM-il näiteks kümnenda koha, medalini on esialgu umbes poolteist meetrit veel minna. Kui 20-aastane noormees plaanib oma arengut samal kiirusel jätkata, pole Eesti esinumbri tiitel sel alal enam kauaks Kristo Galeta käes.
Meeste 400 m - Sten Ütsmüts 49,10
20-aastane Sten Ütsmüts suutis 400 meetri jooksus osutada südi vastupanu Jaak-Heinrich Jagorile ning kuigi vanem, pikem ja kogenum võttis lõpuks 48,89-ga võidu, ei jäänud Ütsmüts kaugele, saades ajaks 49,10. Muide, Ütsmüts on suvisel EM-il meie hetke suurim lootus Rasmus Mägi alal ehk 400 meetri tõkkejooksus. Ametlikest normidest on tal siiski nii oma põhialal 400 meetris kui ka sama pikal tõkkedistantsil üsna palju veel puudu - vastavalt 1,19 (rekord 48,59; norm 47,40) ja 2,80 sekundit (54,95; 54,15). Lisaks, Ütsmüts ei võitnud eestikatel küll ühtegi individuaalala, ent kuulus 4x400 meetri teatejooksus Eesti rekordi püstitanud Tartu Ülikooli ASK meeskonda koos Jakob Goroško, Raimond Valleri ja Rasmus Mägiga.
Naiste kaugushüpe - Kaia Soosaar 5.99